*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 21ης Σεπτεμβρίου 1990

που τροποποιεί για έκτη φορά την απόφαση 90/161/ΕΟΚ σχετικά με ορισμένα προστατευτικά μέτρα κατά της κλασικής πανώλης των χοίρων στο Βέλγιο

(90/477/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 για τα προβλήματα υγειονομικού ελέγχου στον τομέα των ενδοκοινοτικών συναλλαγών ζώων που ανήκουν στα βοοειδή και τα χειροειδή (1), όπως τροποποιήθηκε τελευταία από την οδηγία 90/423/ΕΟΚ (2), και ιδίως το άρθρο 9,

την οδηγία 72/461/ΕΟΚ του Συμβουλίου της 12ης Δεκεμβρίου 1972 για τα προβλήματα υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 89/662/ΕΟΚ (4), και ιδίως το άρθρο 8,

την οδηγία 80/215/ΕΟΚ του Συμβουλίου της 22ας Ιανουαρίου 1980 για τα προβλήματα υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (5), όπως τροποποιήθηκε τελευταία από την οδηγία 89/662/ΕΟΚ, και ιδίως το άρθρο 7,

Εκτιμώντας:

ότι εμφανίστηκαν πολλές εστίες κλασικής πανώλης των χοίρων σε ορισμένα τμήματα του Βελγίου με μεγάλη πυκνότητα χοίρων· ότι κατόπιν αυτής της επιζωοτίτιδας κλασικής πανώλης των χοίρων, η Επιτροπή ενέκρινε την απόφαση 90/161/ΕΟΚ της 30ής Μαρτίου 1990 σχετικά με ορισμένα προστατευτικά μέτρα κατά της κλασικής πανώλης των χοίρων στο Βέλγιο (6), όπως τροποποιήθηκε τελευταία από την απόφαση 90/466/ΕΟΚ (7)·

ότι οι εστίες κλασικής πανώλης των χοίρων που εμφανίστηκαν σε ορισμένα μέρη του Βελγίου περιορίζονται σε ορισμένες γεωγραφικές ζώνες· ότι οι βελγικές αρχές έλαβαν τα κατάλληλα μέτρα για να αποφευχθεί η εξάπλωση της ασθένειας εκτός αυτών των ζώων· ότι στο μέτρο που είναι τώρα δυνατόν να προσδιορισθούν αυτές οι γεωγραφικές ζώνες που είναι ιδιαίτερα επικίνδυνες, οι περιορισμοί στις συναλλαγές μπορούν να εφαρμόζονται σε περιφερειακή βάση·

ότι εκτός από αυτές τις γεωγραφικά οριοθετημένες ζώνες, δεν διαπιστώθηκε καμία άλλη εστία κλασικής πανώλης των χοίρων μέσα στη ζώνη που αναφέρεται στο παράρτημα ΙΙΙ της απόφασης 90/161/ΕΟΚ κατά τη διάρκεια των 30 τελευταίων ημερών· ότι κανένας ορολογικός έλεγχος δεν ήταν θετικός· ότι ο έλεγχος των κινήσεων ενισχύθηκε σε όλες τις ζώνες που αποτελούν αντικείμενο των περιορισμών·

ότι σε ορισμένες γεωγραφικές περιοχές οι βελγικές αρχές ανέλαβαν την υποχρέωση να εξετάζουν κλινικά τους χοίρους που προορίζονται για σφαγή· ότι οι χοίροι θα υπόκεινται σε ορολογική εξέταση δειγματοληπτικά· ότι οι χοίροι θα σφαγιάζονται σε καθορισμένο σφαγείο·

ότι είναι αναγκαίο να προσαρμοστεί το πεδίο εφαρμογής των περιοριστικών μέτρων για να ληφθεί υπόψη η ευνοϊκή εξέλιξη της ασθένειας·

ότι οι βελγικές αρχές ανέλαβαν την υποχρέωση να εφαρμόσουν τα εθνικά μέτρα που είναι απαραίτητα για να εξασφαλιστεί η αποτελεσματική εφαρμογή της παρούσας απόφασης·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Στο άρθρο 1 παράγραφος 5 τρίτη σειρά διαγράφονται οι όροι « σε σφραγισμένα μέσα μεταφοράς» καθώς και τα στοιχεία γ), δ) και ε) της ιδίας παραγράφου.

2. Οι ακόλουθες παράγραφοι προστίθενται στο άρθρο 1:

«6. Ωστόσο, κατά παρέκκλιση των παραγράφων 1 και 3 και με την επιφύλαξη των παραγράφων 4 και 5 επιτρέπεται στο Βασίλειο του Βελγίου να αποστέλλει προς τα άλλα κράτη μέλη μέσα σε σφραγισμένα μέσα μεταφοράς από τις 26 Σεπτεμβρίου 1990 νωπά κρέατα χοίρων και προϊόντα με βάση το χοίρειο κρέας που λαμβάνονται από χοίρους οι οποίοι:

α) έχουν σφαγεί μετά τις 24 Σεπτεμβρίου 1990·

β) προέρχονται από τις περιοχές του εδάφους του Βελγίου οι οποίες περιγράφονται στο παράρτημα V και βρίσκονται ανατολικά των εθνικών οδών Ν 327 και Ν 370·

γ) έχουν υποβληθεί σε κτηνιατρική εξέταση στην εκμετάλλευση προέλευσης από κτηνίατρο που έχει υποδείξει η αρμόδια κτηνιατρική αρχή και έχουν θεωρηθεί απαλλαγμένοι από ασθένεια· η εξέταση αυτή πρέπει να πραγματοποιείται εντός των 24 ωρών που προηγούνται της σφαγής·

δ) προέρχονται από εκμετάλλευση στην οποία έχει πραγματοποιηθεί δειγματοληπτική εξέταση αίματος της οποίας τα αποτελέσματα ήταν αρνητικά·

ε) έχουν μεταφερθεί απευθείας από την εκμετάλλευση προέλευσης στο καθορισμένο σφαγείο με τα μέσα μεταφοράς σφραγισμένα· τα χρησιμοποιούμενα μέσα μεταφοράς πρέπει να καθαρίζονται και να απολυμαίνονται μετά από κάθε χρήση.

7. Ωστόσο, με την επιφύλαξη των παραγράφων 1 και 3 επιτρέπεται στο Βέλγιο να αποστέλει προς άλλα κράτη μέλη, με ισχύ από 26 Σεπτεμβρίου 1990 μεμονωμένα εξακριβωμένα σφάγια χοίρων που προέρχονται από εκμεταλλεύσεις επισήμως βεβαιωμένες ότι είναι απαλλαγμένες κλασικής πανώλης και βρίσκονται στο μέρος του εδάφους που περιγράφεται στο παράρτημα VI.»

3. Στο άρθρο 2 παράγραφος 1, 2 και 3 η αναφορά «90/466/ΕΟΚ» αντικαθίσταται από την αναφορά «90/477/ΕΟΚ».

4. Προστίθεται το ακόλουθο παράρτημα:

«ΠΑΡΑΡΤΗΜΑ VI

Όλα τα μέρη του βελγικού εδάφους που αναφέρονται στο παράρτημα ΙΙΙ με εξαίρεση τα μέρη που περιγράφονται στο παράρτημα V.»

Άρθρο 2

Τα κράτη μέλη τροποποιούν τα μέτρα που εφαρμόζουν για να καταστήσουν σύμφωνα με την παρούσα οδηγία. Τα κράτη μέλη ενημερώνουν αμέσως την Επιτροπή.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 21 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 224 της 18. 8. 1990, σ. 13.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 395 της 30. 12. 1989, σ. 13.

(5) ΕΕ αριθ. L 47 της 21. 2. 1980, σ. 4.

(6) ΕΕ αριθ. L 90 της 5. 4. 1990, σ. 26.

(7) ΕΕ αριθ. L 244 της 7. 9. 1990, σ. 32.